CCXIX.  Bulla pro confirmatione possessionum abbatiae S. Mariae Bertiniae-curtis sive Moncelli.   (Anno 1147, Aug. 22.) [HUGO,  Annal. Praem.,  II, Pr., p. 192.]
Author: Eugenius III

EUGENIUS, servus servorum Dei, dilectis filiis GISLEBERTO abbati ecclesiae Sanctae Mariae de Bertinia-curte, ejusque fratribus, tam praesentibus quam futuris, regularem vitam professis, in perpetuum.

Quoties illud a nobis petitur quod religioni et honestati convenire dignoscitur, animo nos decet libenti concedere, et petentium desideriis congruum impertiri suffragium. Eapropter, dilecti in Domino filii, vestris justis postulationibus clementer annuimus, et praefatam ecclesiam Beatae Mariae et Sanctorum martyrum Mauritii et sociorum ejus, et Beati Nicolai atque omnium Sanctorum, in qua divino mancipati estis obsequio, sub beati Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona in praesentiarum eadem ecclesia juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: In Bertinia-curte, duas carrucatas terrae, duo molendina, prata, piscationem et nemus, ex . . . . vestra et illustris Theobaldi comitis, atque Helvidis; Aviniacum, ubi sorores vestrae degunt, cum terris et pratis quae ibi possidetis; campum in confinio pontis Novae-villae, dimidiam partem molendini de Ingny ex dono Widonis de Dampetra, concedentibus uxore et filiis ejus; decimationem carrucarum ejusdem et terragiorum; partem allodii de Escalon; duo molendina subtus Aviniacum, quae tenetis sub censu viginti quatuor sextariorum annonae a quibusdam partem allodiorum . . . quam dedit vobis Vido filius ejus, canonicus vester, juxta castrum, quod vocatur Dampetra; acriam et terras arabiles, et partem cujusdam molendini quas dedit vobis Robertus canonicus vester, concedente praedicto Widone; in villa quae dicitur Mallis; et in alia villa, quae vocatur Piper, decimam, quam habetis ex concessione Attonis Trecensis episcopi; decimam quam habetis in villa quae vocatur Dampetra, quidquid juris habetis ex parte Milonis militis, vel aliorum in terris censibus, hominibus, decimis et pratis; terram Sanctae Mariae de Wanno, quam tenetis sub censu quatuor Cathalaunensis monetae ab ecclesia Sancti Pauli de Verduno. Decernimus ergo ut nulli omnino hominum liceat praefatam Ecclesiam temere perturbare, aut ejus possessiones auferre, vel ablatas retinere, minuere, seu quibuslibet aliis vexationibus fatigare; sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva dioecesanorum episcoporum canonica justitia. Si qua igitur in futurum ecclesiastica saecularisve persona hanc, nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus, sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Eugenius Catholicae Ecclesiae episcopus. Ego Albericus Ostiensis episcopus. Ego Imarus Tusculanus episcopus. Ego Hubaldus presb. card. tit. SS. Joannis et Pauli. Ego Octavianus diacon. card. tit. Sancti Nicolai in Carcere Tulliano. Ego Aribertus presb. card. tit. S. Anastasiae. Ego Hugo presb. card. in Lucina. Ego Julius presbyt. card. tit. S. Marcelli. Datum Altissiodori per manum Widonis sanctae Romanae Ecclesiae diaconi cardinalis et cancellarii, XI Kal. Septembris, indict. X, Incarnationis Dominicae anno 1147, pontificatus vero domni Eugenii III papae anno III.